DECIZIA COMISIEI
din 21 decembrie 2007
de stabilire a contribuției financiare comunitare la cheltuielile efectuate în contextul măsurilor de urgență luate pentru a combate gripa aviară în Regatul Unit în 2006
[notificată cu numărul C(2007) 6687]
(Numai textul în limba engleză este autentic)
(2008/27/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (1), în special articolul 3 alineatul (3) și articolul 3a alineatul (1),
întrucât:
(1)
Focare de gripă aviară s-au înregistrat în Regatul Unit în 2006. Apariția bolii a reprezentat un risc serios pentru efectivele de animale din Comunitate.
(2)
Pentru a preveni răspândirea bolii și pentru a contribui la eradicarea acesteia în cel mai scurt timp posibil, Comunitatea ar trebui să contribuie financiar la cheltuielile eligibile suportate de statele membre în condițiile măsurilor de urgență luate pentru a combate boala, astfel cum este prevăzut prin Decizia 90/424/CEE.
(3)
Prin Decizia 2007/272/CE a Comisiei din 25 aprilie 2007 privind rata contribuției financiare comunitare pentru măsurile de urgență de combatere a gripei aviare în Regatul Unit în 2006 (2) s-a acordat o contribuție financiară atingând 50 % din cheltuielile eligibile pentru finanțare comunitară în vederea punerii în aplicare a măsurilor luate pentru a combate acest focar.
(4)
În conformitate cu această decizie, contribuția financiară comunitară urmează a fi plătită pe baza unei solicitări înaintate de Regatul Unit la 18 mai 2007 și a altor documente justificative prevăzute la articolul 7 din Regulamentul (CE) nr. 349/2005 al Comisiei din 28 februarie 2005 de stabilire a reglementărilor privind finanțarea comunitară a măsurilor de urgență și a campaniei de combatere a anumitor boli la animale, în temeiul Deciziei 90/424/CEE a Consiliului (3).
(5)
Având în vedere cele de mai sus, ar trebui, în prezent, stabilită valoarea totală a contribuției financiare comunitare la cheltuielile eligibile suportate, asociate cu eradicarea gripei aviare în Regatul Unit în 2006.
(6)
Rezultatele inspecțiilor efectuate de către Comisie, în conformitate cu normele comunitare în domeniul veterinar și cu condițiile de acordare a contribuțiilor financiare comunitare, stabilesc că nu poate fi recunoscută ca fiind eligibilă pentru obținerea unei contribuții financiare comunitare întreaga valoare a cheltuielilor prezentate.
(7)
Observațiile Comisiei, metoda de calcul a cheltuielilor eligibile și concluziile finale au fost comunicate Regatului Unit, printr-o scrisoare din data de 5 octombrie 2007.
(8)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Contribuția financiară totală a Comunității la cheltuielile asociate cu eradicarea gripei aviare în Regatul Unit în 2006, în conformitate cu Decizia 2007/272/CE, este stabilită la 385 363,67 EUR.
Articolul 2
Prezenta decizie se adresează Regatului Unit al Marii Britanii și Irlandei de Nord.
Adoptată la Bruxelles, 21 decembrie 2007.